floriandebaene/DutchDraCor4ML huggingface dataset:
in alle percken / dat ben ick u betoochelick
want Die geloovijgen is alle dinck mogelick
Hier comen uuijt twee sinnekens dene genaemt hatijge Nijt Dander genaemt
						bittere spijt
hatijge nijt
Cousijnken kict uuijt / hier is nu te doen // wat
trect aen u caproen // rat // wij moeten op strant // dijken
bittere spijt
Wat nickker isser gaens // isser Iewers een hoen // nat
hatige Nijt
Cousijn kijct uuijt
Ghij verscrict al wat drae / alser maer een groen // blat
die hiel van u schoen / vat // gaedij met scant // wijcken
hatijge Nijt
Cousijnken kijct uuijt
trect aen u caproen
Ick sal soo duvelick Laeten mijn tant // blijken
en haest nae een cant / strijken // daermen beste liegen // gaet
maer hatige nijt / wilt mijn niet ontvliegen // maet
off ghij sout mijn bedriegen / quaet // in een verheeven // schijn
Holla mackker dat sow teerst van mijn Leven // sijn
sow ick begeven / dijn // en tot sulcken wee stemmen
ick deet niet om al die pietermans die in see // swemmen
jae holp Liever Die vree demnen en smooren // heel
dan ick u sow vergrammen off verstooren // veel
twaer anders verlooren / speel // datmen nu in dreggen // hout
Maer neve wat wast geen / dat ghij mijn vlus seggen // wout
tegens mijn uuijtleggen wout / ick sout wel garen // weeten
ghij gingtet veel hoger dan eenijge varen // heeten
men sout bij een Lantaren meten / soo ghij verclaerde doe
Twas geene cleijne saeck die mijn openbaerde // doe
seeker ick vervaerde // doe // ickket hoorde // maer
mijn worden vertrockken en dat met woorden // claer
hoe Jesus van nasareth / die over al soomen // seijt
tgeheele lant turbeert / tvolck tot sijn dromen // leijt
men macht wel scroomen tfeijt // soo ickt rechtevoort / scat
Vande selfden man heb ick oick gehoort // wat
hoe hijt over al verdoort / plat // doer sijn spectakel // coen
hij can wonder soomen seijt / doer miraekel // doen
soo dat onse drijaekel / boen // door hem sal tonder // gaen
sien wij daer niet toe / tsal ons bijsonder // scaen
meer als donder / quaen // elck die vermoen // heeft
Wat isser in te Doen / elck voor sijn sermoen // beeft
ick Looff niewerts sulcken / Loen // Leeft als die galileus // man
ick hadt Liever te doen / met een oprecht seeus // man
die geen hebreeus / can / die soutmen haest vatten // maet
Weet ghij anders geen raet / ghij coent Immers catten // quaet
en saijen tratten / saet / Daerder veel in doot // bliven
nu toont eens u const eer wij in noot // drijven
off men sow ons voor / snoot // schrijven / Jae minder dan claer //
							stoff
Gheen boeverij cousijn / off ghij sijter een vaer // off
dus geeff ick u te gaer / Loff / boven al dat coomen // mach
want watmen versieren off oijt ter werlt droomen // sach
coendij bestroomen / nach / sonder te versijken // eens
Hoe heijlich is hij ick moet aen hem strijken // eens
en oick Doen blijcken eens / sijn proopere curen // goet
dien hij Dagelicxs werct / Dat elck een besueren // moet
al die werlt hij trueren / doet / Jongen en owen // mee
Eij bittere spijt sout ick u Legent ontfouwen // bree
hoe ghij gaet browen / wee / in huijsen off conventen // scoen
men sout u raebraeken // off met veel tormenten // doen
met sulcke tenten / Loon / suldij noch betaelt // werden
Mont toe cousijn Laet sulcxs niet verhaelt werden
off op ons sow gesmaelt werden / dit voor een ennis // sluijt
want als hoeren en boeven kijven / compt die scennis // uuijt
sulcken kennis Luijt / voor ons niet goet / tjan
Swijgen van sulcxs es Die beste voet // dan
off heel onsoet man / soutmen ons verneeren saen
maer Laet wij malcander als Luijden van eeren // raen
en oick saluteeren / gaen // als die beijde van macht // sijn
Tes oick behoorlick / want wij van een groot geslacht // sijn
Laet dit wel bedacht / sijn // eer ickket exploot // voer
was Luciphers suster niet onse groot // moer
al wast een coot / hoer // wij sijn te quaer // niet
Radamantus en Mino die sijn eijgen vaer / Liet
hangen om een haer / siet // tdient wel verclaert // meer
sijn beij princen der hellen / en voor vermaert // seer
elck heeft een staert / breer // dan seven rochhen // Doen
dit sijn beij ons oomen / wat sow ons dan crochhen / doen
off eenich sins Lochen / doen / tes geen slechte // dam
Wij sijn beij gesprooten uuijt die geechte // stam
van die oprechte / vlam // als hooch geseeten // caren
maer neve Laet wij voort met onse secreten // varen
en geen vermeeten / sparen // eermen ons verneeren / swaer
Laet ons treckken nae die hel / en consuleeren // daer
met Lucijfers Doctooren // die coonen wonder // mingen
dees sullen ons wel raen / hoemen Jesum sal tonder // bringen
en ons een vlonder / Lingen // daermen hem over // breggen / sal
Gheen beter dan sulcxs soo compt hij inder dreggen // val
hij salt niet ontleggen // al hij doe wat hij wil // siet
maer neve onsen raet / moetmen howen stil / siet
sonder verder geschil siet // off twaer verlooren / werck
Sonder sorch cousijn wij sullen wel om spooren // sterck
elck als een vercooren / clerck / en dat in secreet // maet
en tijen nae Lucipher // daermen altoos weet // raet
soo versacht onse Leet quaet / nu die saeck / alsoo // es
Sijnder geen waegens Laet ons reijsen op een stroo // wis
nae ickket bij Loo gis // soo ist over tijt gang
en Letten op tgeen Dat wij hier in dit crijt // Lang
hebben geslooten en daer nae spooren // rat
Dats oick wel best om onse vermoen // plat
sonder tegens te doen wat / te volbringen // drae
want nae teijnde van / dien / strect mijn verlangen // nae
ick sow opspringen jae / alst wel ten besten // ginck
Daer Laeten wijt bij bliven als talder beste // dinck
ick noijt beeter neste vinck / mach ick quansuis // togen
te naeste Jaer dees tijt // sullen wij beij niet een cruis // dogen
Hier compt uuijt twee gebueren
Wat selsaemer dingen wat vreemder maren
wat wonderlijcker daden suijden en noort
sietmen nu doer die Landen van Juda verclaeren
in dusent Jaren es noijt sulcxs geboert
Al die werlt doer wert Die faem gehoort
diergelijck als deese esser noijt geweest
waer mach hij van daen sijn / die dusken confoort
elck gaet bewijsen oick minst ende meest
tis boven mijn verstant / ick sij schier bedeest
door tgeruchte van dien / dat over al verspreijt
Deerste buerman
Men noempt hem Jesum van Nasareth een groot propheet
die wonderlick is van woorden van wercken
die dooden verwrect hij soo elck wel weet
blinde Lammen / cruepelen gaet hij verstercken
somma alle cranckheeden / soomen mach mercken
werden door hem geholpen en suver geneesen
Sijn ouders ken ick wel sijn slecht van weesen
want sijn vader is Joseph Die timmerman
cleijn van afcoomst in rijckdom mispreesen
en maria is sijn moeder die elck wel can
en woonen te saemen dus hoor ickker van
binnen die stadt van Nasareth in galileen
Hij is weijnich geacht / jae genoch inden ban
bij ons scriftgeleerden ende pharijseen
sij achten seer Luttel op sijn woorden off // reen
tslechte volck int gemeen volcht hem meest nae
Nochtans sijn sijn woorden hoor ick van elck een
soo suver en goet / nae dat ick verstae
datter elck in verblijt / es vroech ende spae
en coomen grootelicxs in stae / voor die sijn belaen
Tes soo inder waerheijt ick segger toe Jae
maer buerman siet op wie compt hier gaen
tes Macharias soon dunct mijn sonder waen
daer sie ick hem voor aen / mijn dunct oick tblijct
Neen buerman neen / dus moet ghijt verstaen
tes een ander Jootsman die hem seer wel gelijct
oick in alle manieren dus van u meening wijct
hem wel doerkijct / ghij sult anders besporen
die ghij meent is behoeftich en met bedelen bedijct
en van sijn smoeders Lichaem heel blint gebooren
Is dit dan die geen niet Laet mijn dat hooren
die dagelicxs hier om een aelmis sat
off est een ander brengt vrij dat te vooren
helpt mijn uuijt dees Droom ick bidde u dat
Die gebooren blinde
Ick ben die selfde dees reden toch vat
Laet eijnden u gescil sonder meer ropen
Maer segt ons toch vrient wij biddent u plat
hoe coomen u Duijstere oogen Dan oopen
het dunct ons selsaem en heel benoopen
benaest ongeloofflick wertet geraemt
Ick sal u den sin van dien ontknoopen
die mensche Die Jesus over al wert genaemt
heeft doer sijn speecksel / wat slijcks versaemt
mijn oogen mee besmeert en beval mijn goet ront
nae siloha te gaen / daer ick soot betaemt
mijn oogen doen wies / en wert siende terstont
Waer is die selfde ons dat toch oircont
ick sout hem om dees saeck soo garen eens spreeken
noijt en hoorden ick mijn daghen van sulcken gront
een blinde te doen sien / waer est oijt gebleeken
Inder waerheijt tes een sonderling teeken
aen u beweesen Dat ghij nu weer siet
en eerst blint waert / maer waer is hij versteeken
daer dit groote miraekel / doer is geschiet
Voir waer mijn vrienden dat en weet ick niet
die stadt is groot en seer wijt bedreeven
ick was noch blint doen hij van mijn sciet
hoe sout ick dan weeten / waer hij is gebleeven
Nu sulcxs soo es / wildij u wel begeven
met ons te gaen / wij sullen u bringen
voor die pharijseen Die doer dit aenheven
hem sullen verwonderen bij sonderlingen
Want noijt meer gehoort is van sulcke dingen
als u geschiet is / wel waerdich om prijsen
tmoet een wonderlick man sijn die soo geringen
die mensch can helpen / van sulcke affgrijsen
comt gaen wij nu te saemen die pharijseen bewijsen
hoe heerlick dat dit teeken aen u is gewrocht
Ick gae mee wat wil ick veel dijsen
nochtans hadt ickket wel anders bedacht
want die pharijseen is een sonderling geslacht
dat op Jesum niet en acht / maer Liever daer van // spoen
want sijn Lieff hebbers / nae ick hoor / gaense inden ban // doen
Die sinnekens coomen uuijt
Wast quaelick gepepen
Wast quaelick gesongen
Wat een fraij accoort
Was onse musijck
Mijn keelken was geslepen
Mijn stemmeken bedwongen
Sij dansten door treepken
Owen en Jongen
Tviel ons al aen boort
Arm en rijck
Noijt en hoorden sij haer Dagen van diergelijck
twas heel outentijck / voor elck certeen // siet
Hoe wel smaecte ons concept voor die pharijseen // siet
wast groot wast cleen / siet // twasser al in verblijt
Ick stoocte doe wel Dapper ick hatige // nijt
op dit valsche gecrijt Dees Nasareensche sect
siet toe in tijts riep ick eert verder trect
en meer volcxs bevlect / off twaer niet te helpen
Eerse stercker werden bedoutse als welpen
een ander willense helpen dees arme Jest
en selven hebbense niet een veer in haer nest
Jae pot noch test / onder haer bedrift
hatige nijt
Blijft meesters over haer eer ghij selfs wert geslist
dit bewees ick haer met scrift dat sij hoorden te doen
sij naement oick wel / nae ick con bevroen
anders sal heijn en Loen seijt ick sonder gruu
u altoos verachten
Off het cuijken sal raeken vert boven die wow
en sceuren die vlow / dan salt sijn te Laet
dus belettet in tijts eert meer verquaet
dit gaff ick haer voor raet om bij te blijven
Sij verstondent seer wel en dedent oick scrijven
int groote protecol tot een eewige memorij
voor haer naecomelingen om een geduerige glorij
soo te behouden dit docht haer seer goet
maer wacht u altoos voor dit valsche gebroet
dusdanigen voet ick haer te vooren Las
Dit selfden seijden ick mee Tot Caijphas
die noch op dit pas / binnen Jerusalem
es opperste biscop / hij hoorden mijn stem
en dancten mijn seer / van sulcken toe stoock
Dat Dee Annas oick
met herodes ons vrient ick kent ick Lijt
en waeren duer mijn raet / soo seer verblijt
dat ickker op die tijt / most bliven te gast
Soo voer ick mee twas Juijst op die middach gepast
doen wert ick belast daer blijven te eeten
cousijn sij hadden al vernoomen vande secreeten
hoe dat dees gebooren blinde nu weer sach
Annas hadt oick op die selfde dach
al mee vant verslach eer ickket wist
sijn gemoet wasser oick heel door getist
en seer in vergist // soo was hij gestoort
ick seij eerwaerdige vader weest dus niet betroert
al isser nu gebuert / dusdanich gebruijck
tmach wel geschiet sijn doer die naem van belsebuijck
daer hij mee stelt die vuijck / dat veelen bedroeft
Soo sloech ickket annas mee uuijtet hooft
hij heeft mijn gelooft en nampt oick in danck
en beval mijn oick naerstich dat ick mijn ganck
tsijnders sow maeken / als ick quaem in stat
Dat was tselfde dat annas mijn badt
dus draijt nu trat / ons beijde ter eeren
Laet Jesus vrij preeken roepen en Leeren
moijses wet verkeeren en tsijn vernwen
wij sullen hem sijn Jongers wel haest verduwen
datse mogen gruwen / dat wert haer geswooren
Nu die pharijseen ons dus hebben vercooren
hebben wij wel thien te vooren / met een Loopende // caets
maer cousijn wij willen vertreckken sonder meer praets
en berockkenen veel quaets / waer dat wij conen
Daer toe sijn wij beij die rechte persoonen
Lucifer sal ons croonen voor sijn beste calanten
als wij coomen in die hel hij sal ons planten
boven alle santen oick hoe doortrapt
Nu hatijge nijt tes Lange noch gesnapt
eer wij werden beclapt Laet ons gaen scoijen
ijewerts nae een pels / Daer wij mogen vloijen
en sullen verstroijen als twee cloecke caters // fijn
hoe macht gaen int clooster daer wij tsamen // paters // sijn
hier coomen uuijt Die pharijsen deene genaemt Arapha Dander calubaij Die
						Derde gamaliel
Wat dunct u mijn heeren van deese saeken
diemen siet gebueren nu alle Dagen
doer dees Jesus van Nasarech die faem sal raeken
door alle die Landen elck salt noch beclaegen
sien wij daer niet toe veel diversche plaegen
sullen ons op coomen onmogelick te ontvlien
dus mijn heeren twaer goet nae mijn gewaghen
datmer toe sagen eert varder gaet spien
Hem sullen toe vallen veel diversche Lien
uuijt alle Landen geen uuijtgenoomen
want die teekenen sijn groot die door hem geschien
dit salt volck met hoopen / tot hem doen coomen
Tes een groot wonder oick wel op te gomen
tgeen dat deese Jesus van Nasareth
dagelicxs Leert ende doet op weegen en stromen
ick cant niet verdomen als ickker wel op Let
Wat segdij dan ist niet tegen goodts wet
tgeen dat hij bedrijft / dat vraech ick u nach
off sijdij mee met sijn Leeringe besmet
daer hij elck doer verleijt sonder verdrach
Ghebiet moijses niet Den sabboths dach
te vieren te heijlijgen in alle percken
en dees breectse opentlick soo elck sien mach
recht offmen op ander daghen niet en mocht werken
Most het vroutgen niet sterven door swets verstercken
die opten sabbath maer wat houts ginck raepen
tot haeren behoefte wilt dit wel aenmercken
en dees daet is wel thienmael erger gescaepen
Hoe sijdij dus blint wilt eens ontslaepen
Let ghij niet opt gemeen Lants welvaeren
judeen galileen tsal hem al verknaepen
es dat wij hem uuijt die Landen niet doen verharen
Hoort mijn vrienden wilt aldus niet baren
verstaet mijn ten besten dat bidt ick uuijt minnen
wat dunct u dan goet / in dees saeck te verclaeren
Laet die reeden sijn rechter van dit onderwinnen
Araphas
Dees mensch is van godt niet tes goet te versinnen
want hij acht op wet noch op propheeten
en brengt nijewicheijt int Lant buijten en binnen
waer doer tgemeen volck op wert gereeten
Mach een godtlos mensch soo ghij hem gaet heeten
een gebooren blinde wel die oogen op doen
off sulcxs oijt gebuert es / en can ick niet weeten
dus Laet Ons in dees saeck niet te seer verwoen
maer dit dunct mijn best nae ick can bevroen
laet wij dees blinde hier voor ons Doen Leijen
soo vraegen wij hem selfs / met goet vermoen
van sijn geneesinge / hij salt best besceijen
Dien raet is goet / Dus sonder Lang beijen
coomt voort bij namen / die ons vlus versochte
brengt die blinde met u in deese contreijen
die selfde die ghij terstont voor ons brochte
wij willen hem spreeken / om soo die tochte
grondich te verstaen met al het besteck
Die Dienaer
O beminde heeren wat ghij oijt dochte
wil ick garen doen sonder eenich vertreck
als u willige Dienaer uuijt deese vleck
gae ick nae hem sien / daer hij es gewent
hier is die goede man die ick uuijten dreck
benaest heb geholpen / soo hem is bekent
Sijt ghij die geene Die hier ontrent
dagelicxs plaecht te sitten en badt u broot
en blint waert gebooren / soo die faem nu rent
door heel Jerusalem onder cleijn ende groot
maect niet te Liegen ten is geen noot
maer segt vrij Die waerheijt sonder ijet te mijen
Ick ben die selfde Dats kennelick en bloot
en die blindt gebooren was Dat moet ick Lijen
oick mijserabel genoch aen alle sijen
want een blint man / es arm soot spreeck woort Luijt
al hadt hij veel goets
Wij bidden u vriendelick sonder twisten off strijen
hoe creechdij u gesicht weer ons dat beduijt
wij soudent garen weeten tes een groote virtuijt
aen u beweesen / esset anders alsoo gheschiet
Ick salt u seggen met een cort besluijt
die mensch diemen over al Jesus heet
maecte slijck met sijn speecksel anders nam hij niet
en daer nae besmeerden hij beijde mijn oogen
en ick ghinck nae siloha Doer sijn gebiet
en wiesch mijn daer in / nae mijn vermoogen
en terstont daer nae tes ongeloogen
creech ick volcomelick weer mijn gesicht
daer ick al mijn Leven wel in mach verhoogen
want voor mij en quam noijt beter gesticht
Tes wel soo maer ons toch bericht
wat segt ghij van hem en van sijn beleet
est een samaritaen van duechden wel Licht
off een ander sondaer Doet ons Dat bescheet
Neen ick how hem voor goet tes een propheet
die smenschen secreet wel can Doergronden
die elck een is behulpelick soomen wel weet
beter mensch en mach daer niet werden gevonden
nu hebdij gehoort al die saeck oirconden
belieft u ijet meer wilt mijn dat bedien
ick sow garen thuis gaen tot deser stonden
en nae mijn vader en moeder weer trowelick / sien
Gaet vrij bij u ouders tot dat wij u weer ontbien
maer wilt elders niet vlien / om u te verterden
want wij sullen haer met u moeten spreeken mischien
dus wilt een weijnich tijts bij haer verherden
hier gaet die Blinde binnen
Gamaliel seijt noch
Wat dunct u mijn heeren / wil hier uuijt werden
Laet ons nu wijsheijt metten anderen pleegen
en handelen voorsichtich met goe regarden
want die saeck is wichtich verstaetet te degen
wij mochten uuijt goe meming ten baet versweegen
tegens godt wel sondigen met een ander uuijt te rooden
gelijck ons voorvaders die in alle weegen
doer sotten ijver Die propheeten gingen dooden
wiens graven wij noch verchieren als rechte booden
die die daet van ons ouders mee consenteeren
Om wel van die saeck te delibereeren
soo dunct mijn voort best dat wij gaen binnen
op onse raetcamer Daermen sulcxs useeren
en doen dan in die saeck soo wij bevinnen
nochtans dunct mijn wat wilt niet bewinnen
dese saeck goet ront / en staet mijn niet an
Laetmen haer dus bewarden dat moetmen bekinnen
soo ist al verdorven kint wijff ende man
Veel quaets dunct mijn salder coomen van
siet men niet toe in tijts wij raeckender off
est nu veel verdorven noch arger ban
sal ons opcoomen door dit vuijle gestoff
want sij maekent voirwaer te plomp en te groff
met haer schoolen met haer Leeren / met haer raserij
en soo die boom van aert is / gemeenlick sulck // Loff
brengtse oick voort / dat is sonder chij
Laet ons oprecht oordelen sonder eenich pertij
en stellen Jicht aen deen sij met ander quae seeden
off anders sijn ons dingen een sotte geckkernij
nu sonder meer gecrij / Laet ons binnen treden
en nemen voor ons om te oordelen nae Reden
Wat Duvel mackker mijn hart dat cluct
ons saecken staen noch al heel periculoos
Tes noch nijewerts nae te vollen geluct
Wat duvel mackker
Waer gamaliel uuijt den raet geruct
soo waert wel getuct // voor een Lange poes
onse saecken staen
Wat Isser om te doen wij moeten altoos
met gelijcker voijs / Toude duentgen singen
om soo den heelen raet / onder ons te bringen
en doer haer te bedwingen ons adversanten
Dat sullen wij hoop ick haer soo Implanten
dat dees nijewe quanten / ghij weet wel wie ick meen
haest sullen moeten ruijmen dorpen en steen
door ons pharijseen Daer wij toe sullen stooken
Wij sullen soo blaesen dattet wel sal rooken
en dapper smooken door onse tocht
maer neve Immers hebben wijt soo verde gebrocht
dat ons bootscap versocht niet aff is geslaegen
Dat verneempt men wel dapper nu alle daghen
bij vrienden bij maghen cleijn ende grooten
hoe datse weeten vant concept datter is geslooten
sij gruwen voor tverstooten / dit doet haer scroomen
Want soo wie deese mensch chrijstus darff noemen
sal veel Lijens bestroomen Laech ende hooch
en sal gebannen werden uuijt haer sinagooch
een helsche Looch voor een eerbaer hert te Lijen
Beij beij men sal sulck vollicksken noch wel anders bestrijen
sonder ijet Lang te mijen / godt geeff wiet spijt
en met toe stooken gaen verslijten onse tijt
veel tot verwijt en doense nae ons hooren
Wij moeten weer gaen vollen die pharijseen haer ooren
al soudense versmooren daer geven wij niet om
als wij maer onse wil hebben est recht ist crom
datis die som dien ick oijt beminde
Maer hoe vaert die saeck vande gebooren blinde
blijft die soo Leggen nu geheel in das
salmer niet meer toe doen dats een armen bras
off is die saeck in cas / mijn dat verslaet
Beij mackker tmoet hebben sijn tijt dit wel verstaet
men sal bruijken raet alst tijt en stont is
daer is wat in die molen / nae mijn vermont // is
mijn dunct dattet een vont is // ons wil te crijghen
Wat mach dat weesen
Sus mackker mont toe dat moetmen swijgen
off tsow moghen stijgen voor dit Nasareensche hoopken
en voornaemen sij sulcxs Los waer ons knoopsken
door sulcken ciroopsken waert catgen verwiecht
Ick bidts u segt mijn tsal weesen in biecht
denct niet Datmen Liecht / om u te hoonen
ick sal dat belooff ick u wel heelen coonen
dus wiltet vertoonen op hoop van victorij
Bij die phariseen is geslooten in haer consistorij
met rijper memorij / om gans uuijt te roijen
die dees naem belijen men salse verstroijen
achter Landen doen scoijen / sonder ommesien
Ick heb oick gehoort van diversche Lien
datse sullen onbien / Dees blinde knecht
met beijde sijn ouders al sijnse slecht
en dan in recht haer te doen ontfouwen
watse van deese galileeusche man toch howen
gaenser niet in betrouwen / soo crijgense de wip
Soe raect het nuesjen reijn inde knip
ick wet om een stip / sij blijvender alle drie
soo salmense brengen vast onder die knie
ick en hoorden nie van beter practijck
Daer moeten wij ons bij voegen oick beij gelijck
om te helpen den dijck datse niet doerbrect
daer hangt te veel an ten baet niet gegect
viel die koe bedrect / wij warender uuijt
Dats oick mijn seggen hij moet in die scuijt
doer ons saveconduijt oft viel al rebel
en seijlen voor die wint straxs nae die hel
bij Jesabel ende haer consoorten
Elck wees nu een man sonder meer cnoorten
soo mogen wij die poorten tot onsen geluck
incoomen en voldoen dan van stuck tot stuck
tgeen datter geslooten is bij onse advijs
Ick gae weer tot annas in mijn oude Logijs
een plaets propijs / daer sulck volck verkeert
recht als wij sijn ick wasser seer begeert
oick wel gefesteert op dat selfde pas
Ende ick gae weer nae caijphas
daer ick Laestmael was / seer wel onthaelt
twasser mulum Labium al te vooren betaelt
tsmaecte niet coperich / dat ick daer dronck
Soo dedet daer mee het buersjen niet en clonck
nu sonder meer gepronck / Laet ons vertreen
men heeft ons daer van doen ick weetet certeen
dus ist tijt dat wij scheen / nae dat ick bevroe
Hatige Nijt
Gaet ghij dan voor
Dat hoort mijn niet toe
>Ghij sijt Immers de best
Waer onder die Boeven
Neen aen een tresoor
Om te brassen van een koe
Ick sal volgen tspoor
Ist dat ickket doe
Wij moeten te nest
Daermen ons behoeven
Ghij sijt Immers die best
Waer onder Die boeven
Neen sonder meer Jockken wij mogen niet toeven
off men souden ons bedroeven / in alle eggen
Moetet soo sijn soo Laet ick mijn seggen
sonder veel Dreggen en tij op die reijs
om u niet te verstooren door quaet gepeijs
ick aet Liever geen vleijs / dan mijn te vergrijpen
hoe vroolick sietmen dansen / daer wij tsaemen pijpen
Nu sijn wij bij den anderen hoe Leggen wijt an
willen wij nu vorderen die saeck daer wij om sijn gecomen
en hoorense selfs spreeken wat dunct u daer van
soot binnen geslooten is / eer wij verder stroomen
Jae wij in trowen Tes soo voorgenoomen
Laet wijse ontbien Dat dunct mijn seer goet
en hoorense spreeken sonder eenich scroomen
soo verneemen wij die waerheijt eert varder verwoet
Dats wel en behoorlick oick die rechte voet
om te doen soot behoort rechtvaerdige Justicij
want die absent sijn / soo elck kennen moet
werden dickmaels beloogen / door quaede suspicij
maer als die geaccuseerde selfs die condicij
sijns persoons verclaert / buijten allen torturen
en volcoomelick belijt sijn bedreven malicij
soo hebben wij reen om hem te contuleuren
Araapha
Nu dienaer gaet heen sonder elders te spueren
straxs ten huijse vanden gebooren blinde
segt dat hij bij ons comt tot deeser uren
met sijn vader en moeder als die wel gesinde
Om mondeling te spreeken met ons geminde
van tgeen dat onlanxs aen hem is geschiet
daer sijn ouders wel aff weeten soo ick bevinde